**Εταιρεία Κοινωνικής Δράσης και Πολιτισμού**

**ΚΟΙΝΟ\_ΤΟΠΙΑ** [**www.koinotopia.gr**](http://www.koinotopia.gr/)

  **ΔΕΛΤΙΟ ΤΥΠΟΥ**

**10 Σεπτεμβρίου 2025**

**Πρόσκληση γνωριμίας σε νέους φίλους**

**για χορωδιακό συναπάντημα με την παρέα της Κοινο\_Τοπίας**

Για δωδέκατη χρονιά **η** Εταιρεία Κοινωνικής Δράσης και Πολιτισμού **Κοινο\_Τοπία** [www.koinotopia.gr](http://www.koinotopia.gr/) **δοκιμάζει τις δυνατότητές της στο χορωδιακό πεδίο**. Η δημιουργία μιας χορωδίας από τα μέλη και τους φίλους της οργάνωσης πριν 11 χρόνια με σκοπό το δημιουργικό συναπάντημα όσων θέλουν να δοκιμάσουν τις φωνητικές τους ικανότητες στη μελωδία της μουσικής κλίμακας και του πενταγράμμου καθιερώθηκε και **η 12η περίοδος ξεκινά στις 23 Σεπτεμβρίου με συνάντηση επανεκκίνησης και γνωριμίας παλιών και νέων φίλων**. **Η μέρα για τις φετινές πρόβες είναι πάλι η Τρίτη.** Η συνέπεια και η συνέχεια παρακολούθησης των συναντήσεων–ασκήσεων είναι αυτονόητος κανόνας για όσους θα ήθελαν να πάρουν μέρος στη σύνθεση της ομάδας και την κοινή προσπάθεια.

**Μαέστρος της χορωδίας και για τη φετινή σεζόν είναι το μέλος της Κοινο\_Τοπίας Λίνα Γερονίκου μουσικός-υψίφωνος.** Υπεύθυνος για το συντονισμό της προσπάθειας είναι ο **Νίκος Αναστασόπουλος** με αναπληρωτή την **Ειρήνη Τζόλα.**

**Για όσους θα ήθελαν** **να δοκιμάσουν τις φωνητικές τους ικανότητες** και να προσθέσουν τη λαλιά τους στον όμορφο κόσμο των ασμάτων δεν έχουν παρά **να καλέσουν στο 6973.250426 ή στο 2610.277171** και να ενημερωθούν για τη συμμετοχή τους στη Χορωδία.

**Συμπληρωματικές πληροφορίες**

Η χορωδία (λατ. chorus) είναι ένα μουσικό σύνολο τραγουδιστών. Η χορωδιακή μουσική με τη σειρά της, είναι η μουσική που εκτελείται από ένα τέτοιο σύνολο. Επικεφαλής μιας χορωδίας είναι ένας διευθυντής χορωδίας ή (ιδιαιτέρως στη Βυζαντινή μουσική) ένας χοράρχης. Η χορωδία αποτελείται συνήθως από τέσσερις ομάδες φωνών, καθεμιά από τις οποίες αντιστοιχεί στις τέσσερις βασικές (κατά έκταση) φωνές (σοπράνο, κοντράλτο, τενόρος και μπάσος), έτσι ώστε να μπορεί να εκτελεί κομμάτια με βάση την τετράφωνη αρμονία -κυρίαρχο στοιχείο της κλασικής μουσικής.

Μια χορωδία μπορεί να εκτελεί μουσική είτε με είτε χωρίς συνοδεία: στη δεύτερη περίπτωση χρησιμοποιούμε τον προσδιορισμό ασυνόδευτη (ή άνευ συνοδείας), ή το διεθνή όρο (από τη λατινική γλώσσα) a cappella, που κατά λέξη σημαίνει στο παρεκκλήσι (δηλαδή ωσάν να εκτελείτο σε παρεκκλήσι, το οποίο λόγω μικρού συνήθως μεγέθους δε διαθέτει εκκλησιαστικό όργανο, ή άλλη οργανική συνοδεία). Τα όργανα που χρησιμοποιούνται για τη συνοδεία ποικίλουν, από το όργανο, το πιάνο ή την κιθάρα, έως ένα μικρό οργανικό σύνολο, ή μια ολόκληρη ορχήστρα.

Πληροφορίες για δημοσιογράφους: Ανδρέας Σπηλιώτης 2610.277171